Nagyon fontos leszögezni, hogy minden egyes olyan eljárás ahol az állat szedatív vagy altató szereket kap, a beavatkozás minimális kockázattal mindig jár, soha nem beszélhetünk rutin eljárásról. A mi dolgunk az, hogy ezeket a kockázati tényezőket a lehető legminimálisabbra csökkentsük és ezáltal elkerüljük a komplikációkat. Különösen beteg állatnál ezek a rizikó faktorok természetesen emelkednek. A komplikációk típusa és súlyossága az enyhébbtől a súlyosabbig széles skálán változhat.
Enyhe komplikációk közé soroljuk a műtét utáni hányást, bágyadtságot vagy az átmeneti testhőmérséklet csökkenését.
Súlyosabb kockázatot jelenthet a gyomortartalom regurgitációja és az azt követő aspirációs tüdőgyulladás, keringési problémák, shock, vagy az anafilaxiás reakciók. Bár ezeknek a komplikációknak a kockázati esélyét soha nem lehet teljesen kiküszöbölni, minimálisra csökkenthetők. A műtét előtti kivizsgálások csökkentik a komplikációk esélyét, a modern betegfigyelő és altató berendezések használata a tapasztalt csapattal pedig lehetővé teszi a Kedvenceik teljes ellenőrzését az altatás megkezdésétől az ébredésig bezárólag.